Мэз Каринэ хуэдэ щыIэкъым
Адыгэ бзылъхугъэ гуакIуэ, анэ гумащIэ Мэз Каринэ КъБР-м и Жылагъуэ палатэм политикэмкIэ, спортымрэ хэкупсэ гъэсэныгъэмкIэ комиссэм хэтщ. Ар зэфIэкI, къару ин зыбгъэдэлъ, спортымкIэ ехъулIэныгъэфIхэр зыIэрызыгъыхьэ бзылъхугъэщ. Кавказ Ищхъэрэм цIыхубзхэм ящыщу тIэунейрэ Эверест и щыгум дэкIауэ диIэр Каринэ и закъуэщ. Абы къыщымынэу Хан-Тенгри (6637 м), Килиманджарэ (5895 м), Манаслу (8156 м), Охос-дель-Саладэ (6893 м), нэгъуэщI щыгу мыцIыху куэдми и лъэр нихьэсащ Мэзым. Iуащхьэмахуэ и закъуэ къапщтэмэ, 150-рэ дэкIуеящ.
Къэбэрдей-Балъкъэрми Кавказ Ищхъэрэ федеральнэ щIыналъэми Каринэ фIыуэ къыщацIыху, ныбжьыщIэхэмрэ щIалэгъуалэмрэ альпинизмэм дегъэхьэхыным хуолажьэ. Абы сытым дежи къызэрегъэпэщ мастер-классхэр, къыдэкIуэтей щIэблэм гъащIэ узыншэ ирахьэкIыным, хахуэу къэхъуным хуегъасэ.
Ди республикэм и мызакъуэу, Урысей псом къыщызэрагъэпэщ Iуэхухэм ирагъэблагъэ Мэз Каринэ икIи бзылъхугъэ нэсым и щапхъэ дахэу утыку къохьэ.
НэщIэпыджэ Замирэ.
Сурэтыр Къарей Элинэ трихащ.
